2010 júliusában a film már dobozban volt, ám az őszi bemutatót a forgalmazó Summit Entertainment elhalasztotta; az új dátum kijelölését a Gibson magánélete körüli akkori visszhang is nehezítette. A The Daily Beastnek adott interjújában Kyle Killen forgatókönyvíró közölte, nem tudja, mikor kerülhet mozikba a film. "A hódkóros" első nyilvános vetítésére a South by Southwest filmfesztiválon került sor 2011. március 16-án, de szerepelt a májusban megrendezett cannes-i mustrán is, versenyen kívül. Az észak-amerikai bemutatót először 2011. március 23-ára időzítette a Summit, majd elhalasztotta másfél hónappal; május 6-án 22 filmszínház tűzte műsorára a filmet, amit az akkori tervek szerint fokozatos bővítés, s május 20-án országos lefedettség követett volna, azonban a szélesedés végül 168 mozinál megrekedt – ez töredéke annak, ami országos szintnek tekinthető.